钦定古今图书集成/理学汇编/文学典/第079卷 > 葛胜仲
## 钦定古今图书集成/理学汇编/文学典/第079卷 > 葛胜仲

按《宋史文苑传》：“胜仲，字鲁卿，丹阳人。登绍圣四年进
士第，调杭州司理参军。林希荐，试学官及词科俱第
一，除兖州教授，入为太学正。上幸学，多献颂者，胜仲
独献赋。上命中书第其优劣，胜仲为首，差提举议历
所检讨官，兼宗正丞。始，朝廷以从臣提举议历所，至
是代以郭天信，胜仲力请罢之，稍迁礼部员外郎。会”
御史中丞石公弼言，僖宗原庙增置殿室，违元丰之
旧，诏礼官议。胜仲建言：“予而复夺，在常人犹难之，况
在天之灵乎？”议者非之，责知歙州休宁县。复召为礼
部员外郎，权国子司业。时朝廷命诸生习雅乐，乐成，
进一官，迁太常卿。宋自建隆至治平所行典礼，欧阳
修尝裒集为书，凡百篇，号《太常因革礼》，诏胜仲续之，
增为三百卷，诏藏太常。及建春宫，以胜仲兼谕德。胜
仲为《仁》《孝》《学》三论，献之太子。复采春秋、战国以来历
代太子善恶成败之迹，日进数事，诏嘉之。徙太常少
卿，除国子祭酒，寻知汝州。李彦括田破产者众，胜仲
请蠲不当括者，彦怒，劾胜仲，上寝其奏。改湖州，寻徙
邓州。朱勔先求白雀之属，胜仲不与，至是媒糵其短，
罢归。建炎中，范宗尹为相，凡前日以朋附被罪远贬
者，咸赦还。复知湖州。时群盗纵横，声摇诸郡，胜仲修
城郭，作战舰，阅士卒，贼知有备，引去。岁大饥，发官廪
振之，民赖以济。绍兴元年，丐祠归。十四年，卒，年七十
三，谥“文康。”子立方，官至侍从。孙邲，为右相，自有传。